1Pahari handiai! Keleh pahari mingat taloh je manjadi buah tato hiang itah katika ewen omba manuntut Moses. Ewen uras ingalindong awi baunandau, tuntang dimpah Tasik Raruju dengan salamat. 2Mangat tau manjadi oloh ain Moses, ewen samandiai impandoi huang baunandau tuntang huang tasik te. 3Ewen samandiai kuman panginan rohani je sama, 4tuntang mihop danum rohani je sama. Ewen samandiai mihop bara bukit batu rohani je mampahayak ewen; bukit batu te iete Kristus kabuat. 5Aloh kalote, Hatalla dia sanang dengan ewen tuntang jete bukue kare hantun ewen hakalampah hong padang pasir. 6Taloh handiai te manjadi sonto akan itah, uka mampingat itah mangat ela mipen kare hal je papa kilau ewen. 7Tuntang kea mangat itah ela manyembah hampatong dewa kilau je iawi ewen belahe. Huang Surat Barasih tarasurat, "Maka bangsa te nampara kuman mihop, tuntang manari uka manyembah hampatong dewa." 8Itah dia tau malalus kare hal je harayap kilau je ilalus awi belahe ewen te. Basa, due puluh telo koyan biti bara ewen te matei huang ije andau awi mawi taloh te. 9Itah dia tau maningkes Tuhan sama kilau je ilalus awi belahe ewen te horan, sampai ewen matei inotok handipe tada. 10Itah dia tau kea bakotok; sama kilau je iawi belahe ewen te horan, sampai ewen impatei awi Malekat Pampatei. 11Kakare hal te manjadi buah ewen, mangat jadi sonto akan kare oloh beken. Tuntang taloh handiai te tarasurat kea uka manjadi pangingat akan itah. Basa itah wayah toh belom hong lawin jaman. 12Oloh je manyangka arepe mendeng segah, keleh rende-rendeng; ela sampai balongkang. 13Genep tingkes je buah pahari jete tingkes je puna kinjap buah oloh kalunen. Tapi Hatalla baketep dengan janjie. Ie dia handak manalua pahari iningkes labih bara kaolih pahari. Hong katika pahari buah tingkes, ie kareh manenga jalan akan keton uka manjadi abas mangat pahari tahan manyarenae. 14Tagal te, pahari handiai je inyintaku, keleh keton manyingi hampatong dewa. 15Aku hakotak dengan keton sama kilau dengan oloh je pintar-harati. Keleh keton kabuat manimbang auhku toh. 16Hong katika itah mihop anggor sambil manarimakasih akan Hatalla, en dia jete mamparahan je itah toh hinje dengan Kristus huang pampateie? Tuntang katika itah mambagi rote akan kinan itah haya-hayak, en dia jete mamparahan je itah hinje dengan bitin Kristus? 17Awi baya aton ije rote, tuntang itah handiai kuman bara rote jete kea, maka bitin itah je are toh manjadi kilau ije biti. 18Coba tampayah kare oloh Yehudi. Ewen te kuman panginan je iluput intu hunjun eka parapah, jete kare oloh je bulat-hinje dengan eka te. 19En riman auhku te? En hampatong dewa atawa panginan je inyarah akan hampatong-dewa te jaton rimae samasinde? 20Dia! Maksudku iete taloh je inyarah intu eka parapah akan hampatong dewa jete dia ie inyarah akan Hatalla, malengkan akan kare setan. Tuntang aku dia handak keton hinje dengan setan. 21Keton dia tau mihop bara huang cangkir anggor Tuhan, tuntang hemben te kea bara cangkir anggor setan kea. Keton dia tau kuman hong meja ain Tuhan tuntang hong meja ain roh papa kea. 22Atawa itah handak mawi Tuhan bahiri ateie? En itah toh labih abas bara Tuhan? 23Koan oloh, "Itah tau ih mawi taloh en bewei je ingahandak itah." Toto! Tapi dia uras taloh je ingahandak itah te baguna. "Itah tau mawi en bewei je ingahandak itah" -- tapi dia urase je ingahandak itah te mampamaju pambelom itah. 24Ela aton ije biti oloh je manggau jalan handak mandohop arepe kabuat. Genep bitin oloh musti manggau jalan akan mandohop oloh beken. 25Keton tau ih kuman en bewei je injual oloh hong pasar daging. Dia usah keton manantuanie helo, aloh aton kabehat huang ateim. 26Basa huang Surat Barasih tarasurat, "Petak toh dengan kare taloh awang huange jete ain Tuhan." 27Amon aton oloh je dia Kristen marawei keton kuman, tuntang keton manarima parawei te, kinan ih en je inyarongan oloh akan keton. Dia usah keton manantuanie bara kueh panumahe panginan te, uka jaton kare kabehat huang pangingat atei keton. 28Tapi amon aton oloh hamauh dengan keton, "Panginan toh jari inyarah akan hampatong dewa," ela keton kuman panginan te, awi keton mite kepentingan oloh je hamauh te tuntang awi pangingat atei. 29Maksudku dia ie pangingat atei keton, tapi pangingat atei oloh te. Mungkin aton oloh je misek, "Bah, mbuhen hak kebebasangku inantikas awi pangingat atei oloh beken? 30Amon aku kuman panginan sambil manarimakasih akan Hatalla, mbuhen oloh musti manyalan aku tagal panginan te, maka aku jari manarimakasih intu Hatalla akan jete?" 31En bewei taloh je iawi pahari -- en pahari kuman atawa mihop lalus taloh handiai te hapan manara Hatalla. 32Keleh keton belom tumon kapatute sampai pahari dia mawi sabab oloh beken badosa; antah ewen te oloh Yehudi atawa dia Yehudi, atawa ungkup ain Hatalla. 33Keleh belom kilau aku. Aku manggau jalan uka manyanang atei oloh handiai huang kare taloh handiai, jaton manirok gunae akan arepku kabuat. Tintun kanahuangku baya ije, iete uka oloh handiai tau inyalamat.
bjn_Latn